題李秀才成季負日軒
作者：晁補之
朝代：宋

paragraphs: 盧敖遊八極，末至北陰墟。
卒然蒙谷幽，睹一奇丈夫。
淚注而鳶肩，深目玄髭須。
軒軒迎風舞，自得樂有餘。
見敖默弗言，慢然下臂趨。
敖私躡其後，若士意不愉。
曰子亦何爲，迷繆至此乎。
此雖窮荒北，尚或逢日烏。
過是有玄關，晦墨不可居。
語竟若欺魄，攝身沒空虛。
始予讀秦記，疑是忽帝徒。
今聆天隨言，乃與夸父俱。
逐日下虞谷，力窮尚嗟吁。
陽舒固物理，我亦安于于。
若士獨何氣，幽沉山海隅。
渾沌死已久，人生信多塗。